“บิตคอยน์” ส่อทรุดแตะ 13,000 เหรียญ ผวา “แบงก์ชาติ” ทั่วโลกเร่งขึ้นดอกเบี้ย
จับตา! “บิตคอยน์” กำลังเข้าสู่วงจรขาลงอาจทรุดแตะ 13,000 เหรียญ เหตุสภาพคล่องถูกระบายออกหลังธนาคารกลางทั่วโลกพากันคุมเข้มนโยบายการเงินและปรับขึ้นอัตราดอกเบี้ย
จับตา! “บิตคอยน์” กำลังเข้าสู่วงจรขาลงอาจทรุดแตะ 13,000 เหรียญ เหตุสภาพคล่องถูกระบายออกหลังธนาคารกลางทั่วโลกพากันคุมเข้มนโยบายการเงินและปรับขึ้นอัตราดอกเบี้ย
22 มิ.ย. 2565

นายเอียน ฮาร์เน็ต ผู้ก่อตั้งและประธานเจ้าหน้าที่บริหารด้านการลงทุนของบริษัท แอบโซลูท สตราเทจี รีเสิร์ช (Absolute Strategy Research) คาดการณ์ว่า ราคาบิตคอยน์มีแนวโน้มร่วงลงสู่ระดับต่ำถึง 13,000 ดอลลาร์ ซึ่งเป็นการทรุดตัวลงเกือบ 40% จากระดับปัจจุบัน
“หากภาวะฟองสบู่คริปโทเคอร์เรนซีแตก ผมเชื่อว่าราคาบิตคอยน์จะดิ่งลงต่ำถึง 13,000 ดอลลาร์ สถานการณ์ในตลาดคริปโทฯ ในขณะนี้ขึ้นอยู่กับสภาพคล่อง เรามองว่าบิตคอยน์ไม่ได้เป็นทั้งสกุลเงินและไม่ได้เป็นสินค้าโภคภัณฑ์ และไม่มีมูลค่าแต่อย่างใด” นายฮาร์เน็ตให้สัมภาษณ์ในรายการ “Squawk Box Asia” ของสถานีโทรทัศน์ซีเอ็นบีซีเมื่อวันอังคาร (21 มิ.ย.2565)
นายฮาร์เน็ตกล่าวว่า การพุ่งขึ้นอย่างร้อนแรงของราคาบิตคอยน์ในอดีตที่ผ่านมานั้นบ่งชี้ว่า บิตคอยน์กำลังเข้าสู่วงจรขาลงและมีแนวโน้มดิ่งลงราว 80% จากระดับสูงสุดเป็นประวัติการณ์ ยกตัวอย่างเช่นในปี 2561 ราคาบิตคอยน์ทรุดตัวลงจนเกือบถึงระดับ 3,000 ดอลลาร์ หลังจากพุ่งขึ้นเกือบแตะระดับ 20,000 ดอลลาร์ในช่วงปลายปี 2560
“การทรุดตัวลงของราคาบิตคอยน์ในปี 2565 ทำให้เราเชื่อว่าราคามีแนวโน้มดิ่งลงจนถึงระดับ 13,000 ดอลลาร์ ซึ่งเป็นแนวรับสำคัญ บิตคอยน์เป็นสินทรัพย์ที่ต้องพึ่งพาสภาพคล่องในโลก เมื่อสภาพคล่องถูกระบายออกเนื่องจากธนาคารกลางทั่วโลกพากันคุมเข้มนโยบายการเงินและปรับขึ้นอัตราดอกเบี้ย บิตคอยน์ก็ได้รับผลกระทบเช่นเดียวกับสินทรัพย์ในตลาดอื่น ๆ” นายฮาร์เน็ต กล่าว
ธนาคารกลางสหรัฐ (เฟด) ประกาศขึ้นอัตราดอกเบี้ยระยะสั้น 0.75% สู่ระดับ 1.50-1.75% ในการประชุมเมื่อวันที่ 15 มิ.ย. 2565 ซึ่งเป็นการปรับขึ้นดอกเบี้ยครั้งใหญ่ที่สุดในรอบ 28 ปี หลังจากนั้นธนาคารกลางอังกฤษ สวิตเซอร์แลนด์ ฮังการี บราซิล ไต้หวัน ฮ่องกง และอาร์เจนตินา ต่างก็ประกาศขึ้นอัตราดอกเบี้ยเช่นกัน